**Siirtovelat ja muut velat määrittely**

Taseen siirtovelkoihin tai muihin velkoihin kirjaamisessa on omat ohjeensa, jotka käytännössä ovat aiheuttaneet useille taloushallinnon kanssa työskenteleville epäselvyyttä, mitä nämä erät pitävät sisällään.

**Siirtovelat**

Kirjanpitolain 4:6.2§ sisältää siirtovelan määritelmän seuraavasti:

Siirtovelkoja ovat:

1. tilikaudella tai aikaisemmalla tilikaudella saadut maksut sellaisista tuloista, jotka toteutuvat suoriteperusteisesti tai suoriteperustetta vastaavalla tavalla tulevina tilikausina, jollei niitä ole merkittävä ennakkomaksuihin,
2. sellaiset suoriteperusteisesti tai suoriteperustetta vastaavalla tavalla toteutuneet menot, joista ei ole suoritettu maksua, jollei niitä ole merkittävä ostovelkoihin sekä

3) vastaiset menot ja menetykset, jollei niitä ole merkittävä pakollisiin varauksiin siten kuin 5 luvun 14 §:n 3 momentissa säädetään tai vähennettävä asianomaisen omaisuuserän taseeseen merkittävästä arvosta.

Suoriteperusteiseen kirjanpitoon kuuluu velat, jotka ovat syntyneet tilikauden aikana ja joista ei ole saatu vielä laskua. Myös ostolaskut jotka ovat vielä kierrossa, eikä siten ole siirretty kirjanpitoon kauden sulkeuduttua tulee jaksottaa ja kirjata siirtovelaksi.

Kirjanpitolautakunta on antanut myös lausuntoja vuosina 1999/1561 ja 2001/1664 siirto-, osto- ja muiden velkoihin sisältyvistä eristä.

Taseessa siirtovelkoihin merkitään puolestaan tulojen ja menojen jaksottamiseen liittyvät, luonteeltaan laskennalliset erät. Näitä ovat esim. lomapalkat ja muut tilikaudelta maksamatta olevat palkat (esim. ylityökorvaukset tai tilikauden tuloksen perusteella määräytyvät tulospalkkiot) henkilösivukuluineen sekä erä, joka johtuu tilikaudelle kuuluvien tuloverojen jaksottamisesta suoriteperustetta vastaavalla tavalla.

Tilinpäätöstä laadittaessa kirjattavat suoriteperusteiset tai palkkojen kokonaismäärään perustuvat henkilösivukulujen jaksotuserät, esim. TEL-velka ovat siirtovelkoja. Myös korko- ja vuokravelat samoin kuin vuosi- ja muut alennusvelat ovat yleensä laskennallisia ja ne merkitään siirtovelkoihin

**Muut velat**

Taseessa muihin velkoihin merkittävät erät ovat velkoja jotka perustuvat esim. velkakirjaan, verolippuun tai velan summan ja velkojan osoittavaan dokumenttiin, kuten esim. ennakonpidätyksen ja sosiaaliturvamaksun osoittavaan tilityslaskelmaan.

Arvonlisävero ei ole menon jaksottamisesta johtuva erä, joten se kuuluu merkittäväksi muihin velkoihin. Ennakonpidätysvelka sekä ennakonpidätyksen yhteydessä tilitettävät maksettuihin palkkoihin liittyvät sosiaaliturvamaksu ja muut maksut luetaan muihin velkoihin.

Muihin velkoihin kuuluvat myös muun muassa osakas- ynnä muut lainat, factorinluotto ja osingonjakovelka.

Teija Kerbs
Kirjanpidon asiantuntija
Helsingin seudun kauppakamari